OTP Travelin tilausmyynnin Kimmo Kimpimäki kertoo, että kaksikerroksinen Kaarle-bussi teipataan ja sisustetaan revontulten metsästyksen tunnelmaan sopivaksi. Viime kesänä Kaarlella ajettiin sightseeing-kierroksia Oulussa. Kuva: Jukka Leinonen Revontulet ovat yksi Suomen talvimatkailun vetovoima. Kuva: Heikki Ketola

Revontulten metsästys – Aurora Hunting – noiden ihmeellisten aurinkotuulien metsästys.

Siinäkö se on? Se oululaisen talvimatkailun toivo ja pelastus.

Revontulia metsästävät täkäläiset tietävät, että talvisena iltana ja yönä taivas voi olla kirkas jo muutaman kilometrin päässä Oulun tehtaiden savuista ja sulan veden huurteesta.

Revontuliin uskotaan ainakin OTP Travelissa, joka ryhtyy tarjoamaan kaksikerroksisella Kaarle-bussillaan matkailijoille mahdollisuuden päästä irti kaupungin sydämestä ainakin teoreettisesti lähemmäksi taivasta ja revontulia.

Kaksikerroksisen Kaarlen kyydissä välimatka revontuliin lyhenee jos ei muuta niin ainakin kaksi ja puoli metriä, missä korkeudessa on Kaarlen toisen kerroksen lattia.

Eventours Oy:n Ulla Anttila on innostunut oululaisittain uudesta matkailuideasta.

– On ainakin tuote, jota voidaan tarjota ulkomaisille matkanjärjestäjille. Toiminta alkaa varsinaisesti tammikuussa, ehkä helmikuussa.

– Ideana on hakea asiakkaat suoraan hotellista, pukea heidän ylleen kelkkahaalarit ja panna jalkaan skidoo-kengät. Sitten lähdetään bussilla liikkeelle kello 18–21 kolmeksi tunniksi Oulun seudulle. Sinne missä luvataan selkeää taivasta ja revontulia.

Käytännössä revontulien metsästys suuntautuu Oulun keskustasta ensin Kiiminkijoen varteen Alakylään, siitä Kiimingin keskustan kautta Koiteliin, jossa matkailijat pääsevät jalkautumaan.

– Koitelinkoskilla järjestetään ulkona tulet, paistetaan makkaraa ja juodaan kuumaa juomaa. Jos revontulia ei näykään, näkyy ainakin sula koski jään ja lumen keskeltä, joka sekin on monelle matkailijalle elämys, Anttila uskoo.